上李侯
作者：汪炎昶
朝代：宋

paragraphs: 貢以土作，法奠于禹。
篚纊與絲，青兖暨豫。
制有常經，無斯焉取。
世降土蹙，德不遠柔。
或九州賦，萃于一州。
貿無爲有，薄人于尤。
維皇啟運，蠲我疾苦。
視青兖豫，不物而估。
上便下安，踵以爲故。
虺蜮肆欺，矇人瞭己。
幾創繭絲，塗我赤子。
我侯曰嘻，害無我始。
藴隆揮汗，義動省闈。
萬鈞回斡，民以恬熙。
匪人實難，孰心疲羸。
維此陋邦，桑稀田瘠。
苟重以此，其何能息。
自今寸縷，皆服侯德。
弭蝗固德，今茲之康。
此而非侯，篚貢是常。
吏因以蝗，厥禍彌長。